《和李元叔秋怀 其一》
宋代·綦崇礼

移居寄城郭，阒如在郊坰。百卉暮凋翠，两山常对青。

儿童渐吴语，气俗易薰蒸。喜闻淮师捷，神武畅威棱。

叛寇不足灭，四夷其来庭。十年乱离厄，永夜乡关情。

庶见丘墓邦，敢贪簪绂荣。故人致尺素，笑烹双鲤赪。

清切哦十咏，飘零乖一觥。岁晚良可会，济世须时英。

作者简介：（1083—1142）高密人，徙居潍州北海，字叔厚，一字处厚。徽宗政和八年进士。自幼聪颖，十岁能为邑人作墓铭。调淄县主簿，为太学正，迁博士，摄给事中。高宗南渡，授中书舍人，知漳、明州。累除翰林学士。所撰诏命数百，文简意明。以宝文阁直学士知绍兴府，适金人入侵，督缮城郭，厉甲兵，用心劳苦。后退居台州。平生廉俭寡欲，潜心辞章，洞晓音律。有《北海集》。